വെല്‍ക്രോ - വിക്കിപീഡിയ

# വെല്‍ക്രോ

### വിക്കിപീഡിയ, ഒരു സ്വതന്ത്ര വിജ്ഞാനകോശം.

തുണി കൊണ്ടുള്ള പ്രത്യേക തരം ബന്ധനവിദ്യയുടെ വ്യാവസായിക നാമമാണ് വെല്‍ക്രോ. നാരുപോലെയുള്ള കൊളുത്തുകളും കുരുക്കുകളും കൊണ്ട്‌ രണ്ട്‌ വ്യത്യസ്ത പ്രതലങ്ങളെ അന്യോന്യം ബന്ധിപ്പിക്കുന്ന സംവിധാനമാണിത്.

## [തിരുത്തുക] വെല്‍‌ക്രോയുടെ ചരിത്രം

സ്വിറ്റ്സെര്‍ലാന്‍റുകാരനായ ജോര്‍ജെസ് ദെ മെസ്ത്രാല്‍ എന്ന എന്‍‌ജിനീയറാണ്, 1948-ല്‍ ഈ വിദ്യ കണ്ടുപിടിച്ചത്. ആല്‍‌പ്സ് പര്‍വ്വതനിരകളില്‍ക്കൂടിയുള്ള തന്റെ പതിവു പ്രഭാത സവാരിക്കിടയില്‍, ബര്‍ഡോക്ക്(ഊരകത്തിന്‍കായ്)ചെടിയുടെ വിത്ത്, തന്റെ വസ്ത്രങ്ങളിലും വളര്‍ത്തുനായയുടെ രോമങ്ങളിലും ഒട്ടിപ്പിടിക്കുന്നതു കണ്ടപ്പോഴാണ് അദ്ദേഹത്തിന്റെ മനസ്സില്‍ ഇത്തരമൊരു ആശയം ഉടലെടുത്തത്. വെല്‍‌വെറ്റ് എന്നര്‍ത്ഥം വരുന്ന വെല്യുര്‍സ്, കൊളുത്ത് എന്നര്‍ത്ഥം വരുന്ന ക്രോഷെ എന്നീ രണ്ട് ഫ്രെഞ്ച് വാക്കുകളില്‍ നിന്നാണ്‌ അദ്ദേഹം വെല്‍‌ക്രോ എന്ന പുതിയ പദം ഉണ്ടാക്കിയെടുത്തത്. മിക്ക രാജ്യങ്ങളിലും, വെല്‍‌ക്രോ എന്നുള്ളത് രെജിസ്റ്റര്‍ ചെയ്തിട്ടുള്ള വ്യാവസായികനാമമാണ്. അമേരിക്കന്‍ ഐക്യനാടുകളിലെ ന്യൂ ഹാംഷെയര്‍ സംസ്ഥാനത്തിലെ മാഞ്ചസ്റ്റര്‍ എന്ന സ്ഥലത്താണ് ഇവയുടെ അംഗീകൃത ആസ്ഥാനം.

## [തിരുത്തുക] വെല്‍‌ക്രോയുടെ ഘടന

മുകളില്‍ സൂചിപ്പിച്ചതുപോലെ, രണ്ട്‌ പ്രതലങ്ങളെ തമ്മില്‍ ചേര്‍ത്തു നിര്‍ത്താനാണ് വെല്‍‌ക്രോ ഉപയോഗിക്കുന്നത്. ഇവയില്‍ ഒരു പ്രതലത്തില്‍ നിറയെ ബലമേറിയ പ്ലാസ്റ്റിക് കൊളുത്തുകളും മറുപ്രതലം നിറയെ പ്ലാസ്റ്റിക്കിന്റെ ലോലമായ ചെറുകുരുക്കുകളും വിന്യസിച്ചിരിക്കും. ചിലപ്പോള്‍, രണ്ട്‌ പ്രതലങ്ങളിലും കൊളുത്തുകള്‍ മാത്രമായുള്ള രീതിയിലും ഇതുണ്ടാക്കാറുണ്ട്‌. ഇപ്രകാരമുള്ള രണ്ട്‌ പ്രതലങ്ങളും ചേര്‍ത്തമര്‍ത്തുമ്പോള്‍, കൊളുത്തുകള്‍ കുരുക്കുകള്‍ക്കിടയിലേക്ക് കുരുങ്ങുകയും തന്‍‌മൂലം പ്രതലങ്ങള്‍ അന്യോന്യം ബന്ധിക്കപ്പെടുകയും ചെയ്യുന്നു. ഈ പ്രതലങ്ങള്‍ വേര്‍പ്പെടുമ്പോള്‍, ഒരു പ്രത്യേകമായ കീറുന്ന ശബ്ദം ഉണ്ടാവും. കൊളുത്തുകള്‍ കുരുക്കുകള്‍ക്കിടയിലേക്ക് എത്രമാത്രം ആഴ്ന്നിറങ്ങിയിട്ടുണ്ട്‌ എന്നതിനനുസരിച്ചായിരിക്കും വെല്‍ക്രോ ബന്ധനത്തിന്റെ ദൃഢത. ദൃഢമായ രണ്ട്‌ പ്രതലങ്ങള്‍, വെല്‍ക്രോ ഉപയോഗിച്ച് ബന്ധിപ്പിച്ചാല്‍, ആ ബന്ധനം വളരെ ദൃഢമായിരിക്കും. ഈ രണ്ട്‌ പ്രതലങ്ങളെ വേര്‍പെടുത്താന്‍ ഉപയോഗിക്കുന്ന ശക്തി, വെല്‍ക്രോയിലുള്ള എല്ലാ കൊളുത്തുകളിലും കുരുക്കുകളിലും ഒരേ പോലെ വ്യാപനം ചെയ്യപ്പെടുന്നതുകൊണ്ടാണിത് സാധ്യമാകുന്നത്. അതുപോലെ തന്നെ, ബന്ധിക്കപ്പെട്ടിട്ടുള്ള പ്രതലങ്ങള്‍ക്കിടയിലുണ്ടാകുന്ന കമ്പനങ്ങള്‍, കൂടുതല്‍ കൊളുത്തുകളും കുരുക്കുകളും തമ്മില്‍ കൂടിച്ചേരാന്‍ സഹായിക്കുന്നു.

മറിച്ച്, ഏതെങ്കിലും ഒന്നോ അതോ രണ്ട്‌ പ്രതലങ്ങളുമോ എളുപ്പം വഴങ്ങുന്നതായിരുന്നാല്‍, ഈ രണ്ട്‌ പ്രതലങ്ങളേയും, വളരെ എളുപ്പത്തില്‍ വേര്‍പെടുത്തുവാന്‍ സാധ്യമാണ്. കാരണം, ഇത്തരത്തിലുള്ള ഒരു പ്രതലം ഒരറ്റത്തുനിന്ന് അടര്‍ത്തിത്തുടങ്ങുമ്പോള്‍, താരതമ്യേന കുറച്ചു കൊളുത്തുകള്‍ക്കുമേലെ മാത്രമേ പ്രയോഗിക്കപ്പെടുന്ന ശക്തി വ്യാപിക്കുന്നുള്ളു.

## [തിരുത്തുക] വെല്‍‌ക്രോയുടെ ഉപയോഗങ്ങള്‍

ഉപയോഗിക്കുവാനുള്ള സൌകര്യം, കുറഞ്ഞ പരിപാലനച്ചിലവ്, കൂടിയ സുരക്ഷ എന്നീ കാരണങ്ങളാല്‍, സ്ഥായിയല്ലാത്ത ഏതൊരു ബന്ധനത്തിനും ഇത് ഉപയോഗിക്കാവുന്നതാണ്. വസ്ത്രങ്ങള്‍, പാദരക്ഷകള്‍, ബാഗുകള്‍ എന്നിവയിലാണ് വെല്‍ക്രോ ഏറ്റവുമധികം ഉപയോഗിക്കപ്പെടുന്നത്.

സൈനികാവശ്യങ്ങള്‍ക്കായി, ശബ്ദരഹിത വെല്‍ക്രോ വികസിപ്പിച്ചെടുക്കാനുള്ള ഗവേഷണം ഇപ്പോള്‍ നടന്നു വരുന്നു.

| ഈ ലേഖനം അപൂര്‍ണ്ണമാണ്. ഇതു പൂര്‍ത്തിയാക്കുവാന്‍ സഹകരിക്കുക.

Retrieved from "http://ml.wikipedia.org../../../%E0%B4%B5/%E0%B5%86/%E0%B4%B2/%E0%B4%B5%E0%B5%86%E0%B4%B2%E0%B5%8D%E2%80%8D%E0%B4%95%E0%B5%8D%E0%B4%B0%E0%B5%8B.html"

സൂചിക: അപൂര്‍ണ്ണ ലേഖനങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- Afrikaans
- Česky
- Deutsch
- English
- Español
- Esperanto
- Français
- Italiano
- עברית
- Lietuvių
- Nederlands
- 日本語
- Polski
- Português
- Русский
- Svenska
- ไทย